SL Uradni list Evropske unije C 118/20

Sporočilo Komisije, objavljeno v skladu s členom 27(4) Uredbe Sveta št. 1/2003 v zadevi AT.40461 – povezovalni daljnovod DE-DK

(2018/C 118/07)

1. Uvod

(1) Kadar namerava Komisija sprejeti sklep, v katerem zahteva odpravo kršitve, in kadar zadevne pogodbenice ponudijo zaveze, da bodo upoštevale pomisleke, ki jih je v predhodni oceni izrazila Komisija, lahko ta v skladu s členom 9 Uredbe Sveta (ES) št. 1/2003 (1) odloči, da postanejo te zaveze za podjetja zavezujoče. Tak sklep se lahko sprejme za omejeno obdobje z ugotovitvijo, da Komisija nima več razlogov za ukrepanje. Komisija v skladu s členom 27(4) navedene uredbe objavi kratek povzetek zadeve in glavno vsebino zavez. Zainteresirane strani lahko svoje pripombe predložijo v roku, ki ga določi Komisija.

2. Povzetek zadeve

(2) Komisija je 19. marca 2018 sprejela predhodno oceno v skladu s členom 9(1) Uredbe (ES) št. 1/2003 glede domnevnih kršitev člena 102 Pogodbe o delovanju Evropske unije (v nadaljnjem besedilu: PDEU) in člena 54 Sporazuma EGP s strani podjetja TenneT TSO GmbH (v nadaljnjem besedilu: podjetje TenneT).

(3) Komisija v predhodni oceni ugotavlja, da ima podjetje TenneT prevladujoč položaj na trgu za prenos električne energije na svojem regulacijskem območju. Komisija je v predhodni oceni zaključila, da je podjetje TenneT morda zlorabilo svoj prevladujoč položaj na tem trgu, kar je v nasprotju s členom 102 PDEU in členom 54 Sporazuma EGP, saj je diskriminiralo med uporabniki omrežja na podlagi kraja njihovega rezidentstva, kar je povzročilo razdelitev notranjega trga.

(4) Komisija predhodno ugotavlja, da podjetje TenneT daje prednostni dostop do svojega omrežja domači proizvodnji električne energije, zlasti v tistih urah, ko je domača proizvodnja vetrne električne energije visoka, tako da omejuje dostop električne energije, ki prihaja prek povezovalnega daljnovoda z Zahodno Dansko (DK1) (v nadaljnjem besedilu: povezovalni daljnovod DE-DK1). To se je izvajalo z znatno omejitvijo razpoložljivih zmogljivosti povezovalnega daljnovoda DE-DK1 za prenos električne energije. Komisija predhodno ugotavlja, da lahko praksa podjetja TenneT ustvari ovire za prost pretok električne energije na notranjem trgu.

3. Glavna vsebina predlaganih zavez

(5) Podjetje TenneT se ne strinja s predhodno oceno Komisije. Kljub temu pa je v skladu s členom 9 Uredbe (ES) št. 1/2003 ponudilo zaveze, da bi upoštevalo pomisleke Komisije glede konkurence. Glavne elemente teh zavez je mogoče povzeti v naslednjih točkah: (a) Podjetje TenneT bo dalo na voljo trgu največjo možno zmogljivost povezovalnega daljnovoda DE-DK1, ob upoštevanju varnostnih standardov za zanesljivo delovanje omrežja. V vsakem primeru bo podjetje TenneT na povezovalnem daljnovodu DE-DK1 ponudilo minimalno zajamčeno urno zmogljivost 1 300 MW. Raven 1 300 MW bo dosežena po največ šestmesečni izvedbeni fazi, tako da se bo od prvega dne drugega meseca po uradnem obvestilu o sklepu Komisije na podlagi člena 9 Uredbe (ES) št. 1/2003 raven zmogljivosti, ki je trenutno na voljo, vsak mesec povečala za 120 MW. Podjetje TenneT bo za optimizacijo razpoložljivih zmogljivosti uporabljalo kompenzacijske posle in ponovno dispečiranje. (b) Podjetje TenneT bi lahko znižalo ponujene zmogljivosti pod minimalno zajamčeno raven samo v dveh ozko opredeljenih izjemnih okoliščinah, in sicer bodisi zaradi izpada posebnih ključnih elementov omrežja, kakor so navedeni v prilogi k zavezam, bodisi v izrednih razmerah zaradi (i) nezadostne zmogljivosti za kompenzacijske posle ali ponovno dispečiranje ali (ii) prošnje za pomoč s strani drugih upravljavcev omrežja, da bi se ohranila zanesljivost oskrbe. (c) V okviru obeh kategorij izrednih okoliščin, ko je lahko ponujena zmogljivost pod minimalno zajamčeno urno zmogljivostjo, omejitev ne sme presegati tega, kar je nujno potrebno, da podjetje TenneT zagotovi zanesljivost oskrbe. Poleg tega bo v primeru izpada ključnega elementa omrežja podjetje TenneT v vsakem primeru nudilo zmogljivost vsaj 500 MW. (d) Trajanje zavez se bo začelo na datum, ko podjetje prejme uradno obvestilo o sklepu Komisije na podlagi člena 9 Uredbe (ES) št. 1/2003, in bo veljalo za obdobje 9 let. Podjetje TenneT bo tudi imenovalo skrbnika, ki bo spremljal izpolnjevanje teh zavez.

(6) Te zaveze bi morale odpraviti pomisleke Komisije, s tem ko zagotavljajo, da bo trgu ponujena največja zmogljivost povezovalnega daljnovoda DE-DK1, ob upoštevanju legitimnih razlogov v zvezi z zanesljivostjo oskrbe. Minimalna zajamčena urna zmogljivost 1 300 MW bo delovala kot dodatni zaščitni ukrep, ki pomeni precejšnje izboljšanje v primerjavi s sedanjim stanjem. Za stroške, ki jih bo imelo podjetje TenneT pri zagotavljanju minimalne zajamčene urne zmogljivosti, omejitev ne bo veljala.

(7) Zaveze so v celoti objavljene v angleškem jeziku na spletišču Generalnega direktorata za konkurenco na naslednjem naslovu: http://ec.europa.eu/comm/competition/index_en.html.

4. Poziv k predložitvi pripomb

(8) Komisija namerava na podlagi tržnega preizkusa sprejeti sklep v skladu s členom 9(1) Uredbe (ES) št. 1/2003, s katerim bodo zgoraj povzete zaveze, objavljene na spletišču Generalnega direktorata za konkurenco, postale zavezujoče. Če bo prišlo do bistvenih sprememb zavez, bo treba na novo preveriti trg.

(9) Komisija v skladu s členom 27(4) Uredbe št. 1/2003 poziva zainteresirane tretje osebe, naj k predlaganim zavezam predložijo svoje pripombe. V zvezi s tem Komisija zainteresirane osebe poziva, naj izrazijo zlasti pripombe glede ravni minimalne zajamčene urne zmogljivosti in izjem od obveznosti podjetja TenneT, da jo mora ponuditi.

(10) Odgovore in pripombe je treba po možnosti utemeljiti ter navesti ustrezna dejstva. Tudi tretje osebe pozivamo, da predložijo svoje pripombe glede vseh drugih vidikov zavez. Če se vam kateri koli del predlaganih zavez zdi sporen, vas Komisija tudi vabi, da predlagate morebitno rešitev.

(11) Komisija mora te pripombe prejeti najpozneje v enem mesecu od objave tega sporočila. Poleg tega Komisija poziva zainteresirane tretje osebe, naj predložijo nezaupno različico svojih pripomb, v kateri naj izbrišejo vse informacije, ki so po njihovem mnenju poslovne skrivnosti, in druge zaupne informacije ter jih po potrebi nadomestijo z nezaupnim povzetkom ali oznako „poslovne skrivnosti“ oziroma „zaupno“.

(12) Pripombe z navedbo sklicne številke AT.40461 - DE-DK Interconnector lahko Komisiji pošljete po elektronski pošti (COMP-GREFFE-ANTITRUST@ec.europa.eu), po telefaksu (št. telefaksa: +32 22950128) ali po pošti na naslov: European Commission Directorate-General for Competition, Antitrust Registry 1049 Bruxelles/Brussel BELGIQUE/BELGIË

(1) Uredba Sveta (ES) št. 1/2003 z dne 16. decembra 2002 o izvajanju pravil konkurence iz členov 81 in 82 Pogodbe (UL L 1, 4.1.2003, str. 1). Z učinkom od 1. decembra 2009 sta člena 81 in 82 Pogodbe ES postala člena 101 in 102 Pogodbe o delovanju Evropske unije (PDEU). Določbe novih členov so vsebinsko povsem enake določbam prejšnjih členov. V tem sporočilu je treba sklicevanje na člena 101 in 102 PDEU razumeti kot sklicevanje na člena 81 in 82 Pogodbe ES, kadar je to ustrezno.